Berserk-Jarle søkte om ny Antarktis-tur i fjor
Direktør ved Norsk polarinstitutt Jan-Gunnar Winther bekrefter overfor VG Nett at newzealandske myndigheter vaslet om at Jarle Andhøy var i landet tidlig i januar. - Det stemmer at han sendte en søknad til Norsk polarinstitutt om en ny ekspedisjon i fjor, sier Winther. Han beskriver søknaden fra Andhøy som så mangelfull at den ble returnert uten å bli behandlet.Ifølge NRK har Andhøy med seg et kamerateam, og et av målene for den nye ekspedisjonen er å finne spor etter «Berserk» som trolig havarerte under Andhøys forrige ekspedisjon til Antarktis i februar i fjor. Samuel Massie som overlevde forliset i fjor er trolig også med på denne ekspedisjonen, melder NRK. «Berserk» befant seg 33 kilometer nord for Scott-basen i Rosshavet da nødsignalene ble sendt ut.Det er Norsk polarinstitutt som er Norges utøvende miljømyndighet i Antarktis. Instituttet anmeldte også Jarle Andhøy i fjor etter Berserk-ekspedisjonen, fordi han ikke hadde tillatelsen i orden. Han fikk da et forelegg på 25.000 kroner for brudd på miljøforskriften for Antarktis etter Berserk-ekspedisjonen. Nordmennene Robert Skaanes (34) fra Trondheim og Tom Gisle Bellika (36) fra Oslo omkom da Berserk forliste i fjor. Det samme gjorde sørafrikaneren Leonard J. Banks (32). Andhøy og Samuel Massie befant seg i land på en øy da Berserk forliste. Ifølge NRK er begge de to nå igjen på ekspedisjon for å finne sine døde turkamerater.- I søknaden sto det ikke veldig mye annet enn at det planlegges en ny ekspedisjon. Opplysningene som ble gitt var ikke tilstrekkelige til å vurdere ekspedisjonen, sier Birgit Njåstad, seksjonsleder for miljøforvaltningsseksjonen ved Norsk Polarinstitutt til VG Nett. Andhøy har dermed ikke godkjenning fra norske myndigheter til å legge ut på en ny ekspedisjon. Etter meldingene om at Andhøy var omservert i en ny båt søkes det nå på New Zealand etter nordmannen. Den 54 fot lange seilbåten som det søkes etter heter «Nilaya». Båten skal sist ha blitt sett i havneområdet i storbyen Auckland mandag.Newzealandske myndigheter har gjennomført søk etter båten. En båt fra tollmyndighetene har søkt i havneområdet rundt storbyen og rundt øya Waiheke. I tillegg er det gjort luftsøk over den tenkte distansen «Nilaya» kan ha gjennomført siden den sist ble sett. Foreløpig er ikke båten funnet. Det spekuleres i om seilbåten nå er omdøpt til «Berserk». - Vi har heller ingen signaler som tilsier at han har godkjenning fra andre lands myndighet, sier Njåstad. - Dersom det viser seg at han har lagt ut på en ny ekspedisjon uten godkjenning må vi vurdere det i henhold til regelverket, sier hun og ønsker ikke å spekulere i hvilke straffereaksjoner det kan medføre.Andhøy skal ikke ha lovlig opphold i New Zealand. Tidligere denne måneden skal 34-åringen ha forsøkt å ta seg inn i landet, men ble nektet da han ikke opplyste om at han tidligere har blitt deportert fra Canada, ifølge Sunday Star Times. I en pressemelding til landets medier ber newzealandske myndigheter om hjelp fra publikum til å finne seilbåten. Det understrekes også at det er et lovbrudd å forlate newzelandske farvann uten tillatelse fra tollmyndighetene. - Sørishavet er et av de mest avsidesliggende og ugjestmilde områdene i verden. Vi er selvfølgelig bekymret for at det kan være en gjentakelse av fjorårets hendelser, sier en talsmann for newzelandsk UD.VG Nett har gjort gjentatte forsøk på å få tak i Andhøy i natt og i morgentimene onsdag. Andhøys advokat, Nils Jørgen Vordahl, sier at det vil komme en pressemelding. - Utover det ønsker jeg ikke å kommentere saken per nå, sier Voldahl til VG Nett.
Norsk polarinstitutt mottok i fjor en søknad fra Jarle Andhøy om en ny Antarktis-ekspedisjon. Nå er Andhøy i New Zealand - angivelig for å finne «Berserk».